AFFIES VS PREORIA BOYS HIGH - 6 AUG 2016 - AFFIES RUGBY
Met my skrywe oor Derbys verlede jaar het ek gedink dat die Paarl Boys/Paarl Gim die oudste skole Derby in SA is. Ek het gaan navorsing doen en die oudste Derbys is as volg:
1873 - SACS vs Bishops
1875 - Hilton vs Maritzburg College
1891 - Queens vs Dale College
1892 - Selborne vs Dale College
1896 - Bishops vs St Andrews College
Daar is geen wedstryd tellings/inligting van 1920 op rekord nie buiten verwysings in die 1921 AHS Jaarblad dat die meeste wedstryde verloor is. Op die verjaardag vieringe van die skool in 1990 verwys ‘n Oud Affie van 1920 in sy toespraak dat hulle rugby gespeel het maar met 64 – 0 teen Commercial (Handelskool) van Johannesburg verloor het.
In 1921 en 22 speel Affies se 1e span teen Boys High se 2e span. Vanaf 1923 speel die twee skole se 1e spanne teen mekaar en sommer drie keer in 1923. In die afgelope 93 jaar is daar net in 1944 en 1957 nie teen mekaar gespeel nie. Daar is verskeie jare waar daar meer as een keer teen mekaar gespeel is. Die laaste keer wat daar 2 keer in een jaar gespeel is was in 2012.
In die vroeër jare was Boys High meestal aan die wenkant soos gesien kan word in die opsomming van wedstryde gewen en verloor per dekade.
Die aantal wedstryde gewen en verloor draai eers positief in Affies se guns in 1991 met 39 wedstryde gewen en 38 verloor.
Die aantal wedstryde wat gespeel word het oor die afgelope jare al minder geword.
Die 23 wedstryde is een meer as 2015 maar heelwat minder as die jare toe dit tussen 28 – 30 wedstryde was.
Kyk ﻿hier﻿ vir tellings van die onderskeie jare sedert 1923, statistiek van grootste wen/verloor, asook die berigte in die Pretoria News van 1923 oor die eerste drie wedstryde gespeel teen Boys High in 1923.
Saterdag is ‘n hoogtepunt vir Graad 12 spelers, leerlinge en hulle ouers. Die Graad 12's van 2015 sal vir oulaas Saterdag die groen of die wittrui oor hulle koppe trek. Wat 'n voorreg!!
Emosies sal hoog loop Saterdag. Fotos en selfies sal aan die orde van die dag wees om seker te maak dat soveel moontlik van die dag onthou sal word.
Mag die Affie rugby herinneringe vir die Graad 12’s van 2016 vuurmaakhout vir hulle oudag wees!!!
Die 1e span vir Saterdag is dieselfde as teen Glenwood.